এআই-ছোঁয়ায় বদলে যাচ্ছে প্রতিমা! কালনায় ‘এআই-কিউট’ সরস্বতীতে চমক

কালনা: আর মাত্র হাতে গোনা কয়েকদিন, তারপরই সরস্বতী পুজো (Saraswati Puja 2026)। তার আগেই যুগের সঙ্গে তাল মিলিয়ে অভিনব ভাবনায় চমক দিচ্ছে কালনা (Kalna)। কালনার হাটগাছা এলাকায় শিল্পী তাপস পালের নিপুণ শিল্পকুশলতায় তৈরি হচ্ছে একেবারে নতুন আদলের ‘এআই-কিউট’ মা সরস্বতীর প্রতিমা। সাবেকি রীতিকে ছাপিয়ে আধুনিক ভাবনায় তৈরি এই কিউট এআই স্টাইলের প্রতিমা ইতিমধ্যেই নজর কেড়েছে শিল্পীমহল ও পুজো উদ্যোক্তাদের।

শুধু একটি নয়, শিল্পী তাপস পাল এবছর তৈরি করেছেন এমন মোট আটটি ‘এআই-কিউট’ সরস্বতী প্রতিমা, যা ইতিমধ্যেই রাজ্যের বিভিন্ন প্রান্তে পাঠানো হচ্ছে। আধুনিক নকশা, মোলায়েম রঙের ব্যবহার ও কিউট এক্সপ্রেশনের মাধ্যমে এই প্রতিমাগুলি আলাদা মাত্রা পাচ্ছে।

আরও পড়ুন: বাসন্তী শাড়ি নাকি সোয়েটার? সরস্বতী পুজোয় কেমন থাকবে আবহাওয়া?

হাটগাছার পাশাপাশি কালনার বকুলতলা এলাকায় শিল্পী নারায়ণ দাস ওরফে পাঁচু-ও ব্যস্ত এআই আদলের সরস্বতী প্রতিমা তৈরিতে। শিল্পীদের কথায়, সময়ের সঙ্গে মানুষের রুচি বদলেছে। আধুনিক প্রজন্ম এখন চায় নতুনত্ব, ভিন্নতা। সেই চাহিদার কথা মাথায় রেখেই সাবেকি প্রতিমার পাশাপাশি জায়গা করে নিচ্ছে এই ‘এআই-কিউট’ ধারার প্রতিমা।

কালনার ঐতিহ্যপূর্ণ সরস্বতী পুজোর একাধিক মণ্ডপে এবছর দেখা যাবে এই অভিনব প্রতিমা। শহরের বহু ক্লাব আধুনিক ভাবনায় পুজো সাজাতে উদ্যোগী হয়েছে। কালনা বারুইপাড়ার স্বর্ণদ্বীপ ক্লাব তাদের মণ্ডপে রাখছে ‘এআই-কিউট’ সরস্বতী। পাশাপাশি জিউধারা বারোয়ারি সমিতি-ও সুদৃশ্য মণ্ডপসজ্জার সঙ্গে দর্শনার্থীদের আকর্ষণের জন্য বেছে নিয়েছে এই বিশেষ প্রতিমা।

প্রতিমা শিল্পীদের কাছে ইতিমধ্যেই বিভিন্ন ক্লাবের তরফে এসেছে একাধিক বরাত। সব মিলিয়ে এবছর কালনা শহর ও শহরতলির সরস্বতী পুজোয় চমক থাকছে শুধু মণ্ডপে নয়, প্রতিমাতেও। ঐতিহ্য আর আধুনিকতার এই মেলবন্ধন দর্শনার্থীদের মন কাড়বেই, এমনটাই মনে করছেন শিল্পী ও পুজো কমিটির সদস্যরা।